text: Flere landbrug på tvangsauktion
  29 februar 2012 kl. 08.14
  Det er svært at få økonomien til at hænge sammen i landbrugene i øjeblikket. Flere og flere landmænd trues af tvangsauktioner. Det oplyser Sydvestjysk Landboforening.
  Senest er det tre store landejendomme ved Agerbæk tilhørende en hollandsk familie, der er sendt på tvangsauktion, skriver P4 Syd. 
  De tre landejendomme på i alt 168 hektar koster samlet 27,6 millioner kroner. Selvom det er en stor sum penge, er det ikke et særsyn ifølge Claus Christensen, formand for Sydvestjysk Landboforening.
  - Det er jo utroligt trist for de mennesker, der bliver ramt af en tvangsauktion. Der ligger jo nogle familieskæbner bagved. Men der er ingen tvivl om, at vi vil se flere tvangsauktioner, siger Claus Christensen til dr.dk/p4.
  
  11 landbrug på auktion
  Ifølge Sydvestjysk Landboforening er der lige nu 11 landbrug på tvangsauktion i Syd- og Sønderjylland.
  - I øjeblikket er økonomien anstrengt på rigtig mange bedrifter. Det, der er den helt store forudsætning for, at vi kan få skuden vendt igen, er jo, at vi får nogle bedre priser på de varer, vi producerer, siger Claus Christensen til dr.dk/p4.
  